5g näyttää voimansa olympialaisissa – oululaisin eväin | Tivi
5g näyttää voimansa olympialaisissa – oululaisin eväin
Ari Karkimo, 2.5.2016 15:25
Oulun yliopiston CWC-tutkimusyksikkö (Centre for Wireless Communications) kertoo tulleensa valituksi kilpailun jälkeen toteuttamaan ja demonstroimaan 5g-mobiiliteknologioita seuraavissa talviolympialaisissa. Ne järjestetään 2018 Korean PyeongChangissa.
Hanke on kansainvälinen. Suomalaisten roolina siinä on kehittää tarvittavat 5g- radioratkaisut ja integroida ne osaksi toimivaa mobiiliverkkoa.
5g-standardointi ei ole vielä valmis, eikä se valmistu vielä kisoihin mennessäkään. Määräajaksi on asetettu vuosi 2020. Olympialaisten yhteydessä nähtävien demonstraatioiden uskotaan olevan merkittävä välietappi taipaleella.
Korean hanke on ensimmäinen EU:n rahoittama 5g-teknologiapilotti. Myös Korean valtio antaa siihen rahaa. Oulun yliopiston lisäksi hankkeessa on mukana teollisuutta, operaattoreita ja tutkimuslaitoksia Saksasta, Ranskasta, Belgiasta ja Koreasta.
Hanke on jatkoa Oulun yliopiston 5g-testiverkkohankkeelle, jossa radioteknologioiden lisäksi kehitetään uusia liiketoimintamalleja tulevaisuuden digitaalisen yhteiskunnan tarpeisiin.
”Oulussa on pitkät perinteet mobiiliteknologioiden kehityksessä. Olemme osanneet satsata oikeanlaiseen osaamiseen ja tutkimusinfraan riittävän aikaisin, jotta tämä hanke tuli meille ylipäänsä mahdolliseksi”, Oulun yliopistossa 5g-tutkimusta johtava professori Matti Latva-aho toteaa tiedotteessa.